Obsequiosam in singulis beneplacitis voluntatem cum salute premissa. Leuen heren, wilt weten, dat vor vs hebben wesen erbare lude Jones Andersson vnde Philippus Wlfardesson vnde hebbet vs berichtet, dat in korten iaren her Thord Andersson nedderlede bi iuweme borghere Hans Disschere xiij march prysch myn j schot van her Wlffart Wlffardessons weghene, de to Praghe dot blef, ghuder dechnisse, welke xiij march myn j schot vorschreuen to dessen erbenomeden Jones Andersson vnde Philippus Wlffardesson, also to den neghesten eruen na vorschreuen her Wlffardes dode, vnde dat desse vorschreuen Jones vnde Philippus sint her Wlffardes neghesten eruen vnde niement negher, dat betughe wi in dessem breue. Na dem dat desse vorschreuen Jones vnde Philippus suluen to desser tid na dessem vorschreuen ghelde nicht varen konden dat mit alleme rechte vt to manende vnde vp to borende, so hebben se vor vs vulkomen myndich vnde mechtich maket Arnd van Mynden, vnsen borgher, van erer weghene dat vorschreuen ghelt vt to manende vnde vp to borende, dar mede to donde vnde to latende of se dar soluen bi weren. Hir vmme bidde wi iv vruntliken, dat gi dessen vorschreuen Arnde van Mynden hir ane behelpen sin, dat eme dat vorschreuen ghelt antwordet werde, doch so, dat Hans Disscher sin ghelt aff neme, dat her Thord Andersson eme sculdich is, vnde zeet des zedder to vs, dat gi edder Hans Disscher edder sine eruen dar nene namaninge meer vmme schullen liden van vorschreuen Jones edder van Philippus edder van eren eruen. To ener beteren betughinge desser zake hebbe wi vnses stades inghezegel to rugge zet vp dessen breff. Datum Abo anno Domini m° quadringentesimo quinto, in profesto inuencionis sancte crucis. Per nos proconsules et consules Aboenses, vestros humiles. Adress: Honorabilibus viris et discretis dominis proconsulibus ac consulibus ciuitatis Danczike littera presentetur.